**Incuintris cul autôr e cul vin 2023:**

vinars ai 28 di Lui al PalaPineta, Parco del Mare, la leture seniche par furlan di ***La Stilo di Hemingway***, une produzion dal **Teatri Stabil Furlan** e de **ARLeF - Agjenzie regjonâl pe lenghe furlane.**

PINEDE – Ernest Hemingway par furlan: e je la propueste di **vinars ai 28 di Lui** de edizion numar 25 dai **Incuintris cul autôr e cul vin**, promovûts de **Associazione Lignano nel Terzo Millennio** cun a cjâf **Giorgio Ardito**.

**Apontament** aes 18.30 tal PalaPineta cu la leture seniche par furlan di ***La Stilo di Hemingway***, une produzion dal **Teatri Stabil Furlan** e de **ARLeF - Agjenzie regjonâl pe lenghe furlane**. Dal test origjinâl di Pietro Spirito “La penna di Hemingway” – publicât intal libri antologjic “Lignano: ti racconto” (La Nuova Base 2001) e ispirât ae visite storiche a Lignan di Ernest Hemingway ai 15 di Avrîl dal 1954 – la *pièce* par furlan, inte traduzion di **Stefano Montello**, e cjape vôs cui atôrs **Massimo Somaglino** e **Fabiano Fantini**, cun **Leo Virgili** che ju compagne cu la ghitare.

I protagoniscj dal test, che si môf fra il gjenar *noir* e il monolic interiôr, a son un che al conte, e che nol pant il non, apassionât di penis stilografichis, e il siôr Samuel che al dîs di vê – mostrantle – une pene stilografiche che e je stade di Hemingway. Il prin al è interessât a comprâ l’ogjet preziôs, il secont invezit a vendilu.

Cheste pene e je une Parker dal 1951: “esempli concret di ecuilibri tra estetiche e funzionalitât, la stilografiche e je stade doprade pe prime volte intal '40 ae vilie dal secont disastri mondiâl cun consecuencis rivoluzionariis intal cjamp dal dissen industriâl”.

Dute la vicende si davuelç intune vilute di Lignan, un tinel plen di robis sparniçadis in disordin, di proprietât dal siôr Samuel, un om su la cincuantine tornât in Italie di pôc, dopo di une vite passade in Sudafriche.

Dopo de leture seniche, si fâs un brindis cul **Pinot Grîs** DOC Friuli 2022 de Azienda Vini **Paolo De Lorenzi** di Preusdomini. Di colôr paie clâr, inte vinificazion in blanc, al à un profum frutât fresc cuntune olme di miluç vert. Vin plasint, a pene a pene garbit.

I Incuintris cul autôr e cul vin a son organizâts de **Associazione Culturale Lignano nel Terzo Millennio** cun a cjâf **Giorgio Ardito** e curâts di **Alberto Garlini**, **Giovanni Munisso** e **Michele Bonelli**. La manifestazion e lis iniziativis colegadis (cors di scriture creative, cenis cul autôr) a àn la poie de Citat di Lignan - Assessorât ae Culture, Regjon Autonome Friûl-Vignesie Julie, PromoTurismoFVG, Assoenologi, Società Lignano Pineta, Porto Turistico Marina Uno Resort, Hotel President Lignano, CiviBank, Ramberti, Ma.in.cart., Officine Zamarian, Dersut Caffè, Lignano Banda Larga, Nosella Dante, T.KOM, Repower, Lazzarini Impianti, Aedificare, Adriastrade, Applicatori società cooperativa, Artesegno, BlueSpeace, Costruzioni Cicuttin, Omnia Energy 3, Stenal, Neri Maurizio, Koki, Legnolandia.

Moira Cussigh 328.6785049

moira.cussigh@gmail.com